ΓΡΑΠΤΗ ΕΡΩΤΗΣΗ E-3797/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(22 Δεκεμβρίου 1998)

Θέμα: Θέση του αεροδρομίου της Ciudal Real (Ισπανία)

Στις αρχές Σεπτεμβρίου έγινε γνωστή από τα μέσα ενημέρωσης η ακριβής θέση του μελλοντικού αεροδρομίου της "Ciudal Real" που προωθείται από την ιδιωτική επιχείρηση "Αερολιμένας της Ciudal Read Α.Ε." και το Εμπορικό και Βιομηχανικό Επιμελητήριο της Ciudal Read.

1. Γνωρίζει η Επιτροπή την ακριβή θέση του μελλοντικού αεροδρομίου;

2. Γνωρίζει η Επιτροπή ότι η επιλεγείσα τοποθεσία είναι ζώνη κοινοτικής σημασίας με το χαρακτηριστικό της Ζώνης Ειδικής Περιβαλλοντικής προστασίας βάσει της οδηγίας περί βιοτόπων και της οδηγίας περί πτηνών;

3. Γνωρίζει η Επιτροπή ότι στην επιλεγείσα για την εγκατάσταση του αεροδρομίου περιοχή εφαρμόζεται ο κανονισμός περί Αγροπεριβαλλοντικών μέσων ΕΟΚ 2078/92(1) δια του οποίου καθορίσθηκε ένα καθεστώς ενισχύσεων για την υιοθέτηση μεθόδων γεωργικής παραγωγής που συμμορφούνται με τις απαιτήσεις περί βιοτόπων και πτηνών της στέππας;

4. Συμβιβάζεται, κατά τη γνώμη της Επιτροπής, η θέση του αεροδρομίου με τη νομοθεσία σχετικά με το περιβάλλον και συγκεκριμένα με τις ακόλουθες οδηγίες:

α) 85/337/ΕΟΚ(2) σχετικά με την αξιολόγηση των επιπτώσεων στο περιβάλλον ορισμένων δημοσίων και ιδιωτικών έργων;

β) 92/43/ΕΟΚ(3) σχετικά με τη διατήρηση των φυσικών βιοτόπων και της χλωρίδας και πανίδας των δασών;

5. Μπορεί η Επιτροπή να παράσχει πληροφορίες για την παρακολούθηση της κατάστασης αυτής;

Απάντηση της κας Bjerregaard εξ ονόματος της Επιτροπής

(5 Φεβρουαρίου 1999)

Η Επιτροπή δεν έχει υπόψη της τα στοιχεία στα οποία αναφέρονται τα Αξιότιμα Μέλη του Κοινοβουλίου. Θα απευθυνθεί στις ισπανικές αρχές για περαιτέρω διευκρινίσεις.

Ελλείψει ακριβέστερων πληροφοριών για την προβλεπόμενη θέση του αεροδρομίου, η Επιτροπή δεν είναι σε θέση, αυτή τη στιγμή, να επιβεβαιώσει κατά πόσον το περί ου ο λόγος έργο πραγματοποιείται στο εσωτερικό μιας ζώνης ειδικής προστασίας για τα πτηνά, χαρακτηρισμένης δυνάμει του άρθρου 4 της οδηγίας 79/409/ΕΟΚ του Συμβουλίου της 2 Ιουνίου 1979 περί της διατηρήσεως των αγρίων πτηνών(4), ή τοποθεσίας προτεινόμενης για ενσωμάτωση στο δίκτυο Natura 2000, όπως προβλέπεται από την οδηγία 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας. Για τους ίδιους λόγους, η Επιτροπή δεν είναι σε θέση να επιβεβαιώσει το κατά πόσον η επίμαχη ζώνη αποτελεί αποδέκτη ενισχύσεων που προβλέπονται στον κανονισμό (ΕΟΚ) 2078/92 του Συμβουλίου της 30 Μαΐου 1992 περί των μεθόδων γεωργικής προστασίας που συμβιβάζονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου.

Η οδηγία 85/337/ΕΟΚ του Συμβουλίου της 27ης Ιουνίου 1987 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον προβλέπει, στο άρθρο 2, ότι τα έργα που ενδέχεται να έχουν σημαντικές επιπτώσεις στο περιβάλλον, ιδίως ως εκ της φύσεως, των διαστάσεων ή της θέσεώς τους, υπόκεινται σε εκτίμηση όσον αφορά τις επιπτώσεις τους, πριν από τη χορήγηση της άδειας. Η εν λόγω διάταξη εφαρμόζεται στα έργα που απαριθμούνται στα παραρτήματα Ι και ΙΙ της οδηγίας. Το παράρτημα Ι σημείο 7 αναφέρει την κατασκευή αεροδρομίων των οποίων ο διάδρομος απογειώσεως και προσγειώσεως έχει μήκος ίσο ή μεγαλύτερο των 2100 μέτρων. Σύμφωνα με το άρθρο 4 παράγραφος 1, τα έργα που υπόκεινται στο παράρτημα Ι πρέπει, υποχρεωτικά, να υπόκεινται στη διαδικασία εκτίμησης των περιβαλλοντικών επιπτώσεων που θεσπίζει η οδηγία πριν από τη χορήγηση της άδειας.

Η Επιτροπή θεωρεί ότι ένα έργο όπως αυτό στο οποίο αναφέρονται τα Αξιότιμα Μέλη του Κοινοβουλίου μπορεί να είναι συμβατό με την προστασία προτεινόμενης για ενσωμάτωση στο δίκτυο Natura 2000 ζώνης, εφόσον πληρούνται οι προϋποθέσεις που προβλέπονται στο άρθρο 6 παράγραφος 3 και 4 της οδηγίας 92/43/ΕΟΚ.

(1) ΕΕ L 215 της 30.7.1992, σελ. 85.

(2) ΕΕ L 175 της 5.7.1985, σελ. 40.

(3) ΕΕ L 206 της 22.7.1992, σελ. 7.

(4) ΕΕ L 103 της 25.4.1979.